b'\n_START_ARTICLE_\nDomenico Ghirlandaio\n_START_PARAGRAPH_\nDomenikas Girlandajas (arba Girlandajus, it. Domenico Ghirlandaio, tikr. Domenico di Tommaso di Currado di Doffo Bigordi, 1449 \xe2\x80\x93 1495 m. gegu\xc5\xbe\xc4\x97s 11 d.) \xe2\x80\x93 XV a. ital\xc5\xb3 renesanso dailininkas i\xc5\xa1 Florencijos. Svarbiausi jo darbai - fresk\xc5\xb3 ciklai Sassetti ir Tornabuoni koply\xc4\x8diose Florencijos ba\xc5\xbeny\xc4\x8diose Santa Trinita ir Santa Maria Novella atitinkamai.\n_START_SECTION_\nK\xc5\xabryba\n_START_PARAGRAPH_\nDomeniko Girlandajo brand\xc5\xbeiausiems fresk\xc5\xb3 ciklams Sassetti ir Tornabuoni koply\xc4\x8diose b\xc5\xabdingas realistinis vaizdavimas. \xc4\xaekv\xc4\x97pimo dailininkas s\xc4\x97m\xc4\x97si i\xc5\xa1 kasdienio Florencijos miestie\xc4\x8di\xc5\xb3 gyvenimo vaizd\xc5\xb3. Realisti\xc5\xa1kumo prideda, kad beveik tikrai kiekviename vaizduojamame veik\xc4\x97juje yra u\xc5\xbefiksuotas realaus to meto \xc5\xbemogaus portretas. Freskoms b\xc5\xabdinga racionali, geometrini\xc5\xb3 proporcij\xc5\xb3 kompozicija. \xc5\xa0ie bruo\xc5\xbeai buvo da\xc5\xbenai vertinami kaip nuobod\xc5\xabs, lyginant su Girlandajo ekspesyvesniais am\xc5\xbeininkais Sandru Boti\xc4\x8deliu ir Filipinu Lipiu. Savo freskose Girlandajas labiau r\xc4\x97m\xc4\x97si Maza\xc4\x8do tradicija Florencijos dail\xc4\x97je. Pavyzd\xc5\xbeiui, freska Siksto koply\xc4\x8dioje \xe2\x80\x9ePirm\xc5\xb3j\xc5\xb3 apa\xc5\xa1tal\xc5\xb3 pa\xc5\xa1aukimas\xe2\x80\x9c kompozici\xc5\xa1kai ir fig\xc5\xabr\xc5\xb3 monumentalumu primena Maaza\xc4\x8do garsi\xc4\x85j\xc4\x85 fresk\xc4\x85 \xe2\x80\x9eMokes\xc4\x8di\xc5\xb3 pinigai\xe2\x80\x9c Branka\xc4\x8di koply\xc4\x8dioje. Manoma, kad Domeniko fresk\xc5\xb3 darbuose didel\xc4\xaf vaidmen\xc4\xaf vaidino jo pusbrolis skulptorius Bastiano Mainardi, dirb\xc4\x99s pad\xc4\x97j\xc4\x97ju. Tuo ai\xc5\xa1kinamas fresk\xc5\xb3 veik\xc4\x97j\xc5\xb3 bareljefinis vaizdavimo charakteris._NEWLINE_Savo paneliniuose paveiksluose Domenikas da\xc5\xbenai pasiekdavo formos rai\xc5\xa1kumo, kuris neb\xc5\xabdingas jo veik\xc4\x97j\xc5\xb3 pripildytoms freskoms ir altoriniams paveikslams. Grei\xc4\x8diausiai dar ir d\xc4\x97l to, kad \xc5\xa1ie, ma\xc5\xbei, grei\xc4\x8diausiai asmeniniai, u\xc5\xbesakymai b\xc5\xabdavo atlikti paties meistro ranka. I\xc5\xa1 toki\xc5\xb3 darb\xc5\xb3 garsiausi \xe2\x80\x9eGiovanna Tornabuoni\xe2\x80\x9c ir \xe2\x80\x9eSeno vyro su an\xc5\xabku\xe2\x80\x9c portretai. Girlandajas visgi nevisuomet laik\xc4\x97si racionalaus dail\xc4\x97s traktavimo. Pavyzd\xc5\xbeiui, \xe2\x80\x9eI\xc5\xa1min\xc4\x8di\xc5\xb3 pagarbinimo\xe2\x80\x9c tonde form\xc5\xb3 linijos neai\xc5\xa1kios, kompozicija nenuosekli, ta\xc4\x8diau dailininkas sugeb\xc4\x97jo suteikti centrinei Madonos fig\xc5\xabrai misti\xc5\xa1ko \xc4\xaftaigumo aureol\xc4\x99._NEWLINE_Pagrindiniais altoriniais Domeniko darbais yra \xe2\x80\x9ePiemen\xc4\x97li\xc5\xb3 pagarbinimas\xe2\x80\x9c Sassetti koply\xc4\x8dioje ir \xe2\x80\x9eI\xc5\xa1min\xc4\x8di\xc5\xb3 pagarbinimas\xe2\x80\x9c Spedale degli Innocenti ligonin\xc4\x97je. Pastarojo darbo u\xc5\xbesakyme buvo nurodytos konkre\xc4\x8dios fig\xc5\xabros ir vietos, kurias meistras prival\xc4\x97jo atlikti savo paties ranka, be mokini\xc5\xb3 pagalbos. Abu paveikslai si\xc5\xablo skirting\xc4\x85 beveik tos pa\xc4\x8dios temos traktavim\xc4\x85. Pirmajame Madona \xe2\x80\x93 tai paprasta motina pastoraliniame peiza\xc5\xbee, apsupta toki\xc5\xb3 pat veik\xc4\x97j\xc5\xb3, kaip ji pati. Antrajame \xe2\x80\x93 Dievo motina, priimanti jai skirt\xc4\x85 ir lemt\xc4\x85 aplinkini\xc5\xb3 pagarb\xc4\x85.'